42. schôdza výboru CRD-2133-4/2017-VEZ

**118.**

**U z n e s e n i e**

**Výboru Národnej rady Slovenskej republiky pre európske záležitosti**

z 8. februára 2018

k návrhu nariadenia Európskeho parlamentu a Rady o európskej občianskej iniciatíve, KOM (2017) 482

**Výbor Národnej rady Slovenskej republiky pre európske záležitosti**

**A. prerokoval**

návrh nariadenia Európskeho parlamentu a Rady o európskej občianskej iniciatíve, KOM (2017) 482 a predbežné stanovisko Ministerstva zahraničných vecí a európskych záležitostí Slovenskej republiky;

**B. dopĺňa**

predbežné stanovisko Ministerstva zahraničných vecí a európskych záležitostí Slovenskej republiky k návrhu nariadenia Európskeho parlamentu a Rady o európskej občianskej iniciatíve, KOM (2017) 482, tak ako je uvedené v bodoch C. až I.;

**C. zdôrazňuje,**

že európska občianska iniciatíva je jedinečný a inovatívny nástroj tvorby agendy pre participatívnu demokraciu v Európskej únii; a považuje za mimoriadne dôležité, aby občania mohli prispievať k výkonu legislatívnych právomocí Únie a priamo sa zúčastňovať na iniciovaní legislatívnych návrhov, a preto

**D. víta,**

že Komisia v navrhovanom nariadení o európskej občianskej iniciatíve, akceptovala vysoký počet návrhov na zlepšenie, čím sa napĺňa cieľ dosiahnuť stav, aby európska iniciatíva občanov bola prístupnejšia, menej zaťažujúca a ľahšie použiteľná pre organizátorov aj podporovateľov;

**E. konštatuje,**

že je potrebné vyvinúť ešte množstvo úsilia s cieľom zabezpečiť, aby európska iniciatíva občanov naplnila svoj potenciál; a že inštitúcie Európskej únie a členské štáty musia podniknúť všetky potrebné kroky na podporu európskej iniciatívy občanov a na prehĺbenie dôvery občanov v tento nástroj;

**F. pripomína,**

že podľa Lisabonskej zmluvy otázky nastolené európskymi iniciatívami občanov nemusia patriť výhradne do právomoci Komisie, preto vyjadruje poľutovanie nad vysokým počtom iniciatív, ktoré Komisia odmietla zaregistrovať;

**G.** **vyjadruje**

poľutovanie nad tým, že Komisia odmietla konať v prípade „úspešných“ európskych iniciatív; a zdôrazňuje, že ani navrhované nariadenie nemení nič na skutočnosti, že Komisia nemá povinnosť navrhnúť právny akt, ktorý by napĺňal ciele iniciatívy, keďže v skutočnosti cieľom iniciatívy občanov je aj naďalej len podnietiť diskusiu o určitej téme, pričom Komisiu zaväzuje len k tomu, aby zvážila všetky aspekty požiadavky predloženej občanmi; a nie, aby na jej základe konala;

**H. považuje**

za nežiadúce, že v prípade keď Komisia rozhodne nekonať na základe „úspešnej“ iniciatívy občanov, neexistuje opravný prostriedok, ktorý by organizátori združení v občianskych výboroch mohli použiť na preskúmanie rozhodnutia Komisie, a preto sa domnieva, že je potrebné v procese posudzovania iniciatívy Komisiou zvážiť úlohu Európskeho parlamentu aj ako subjektu s rozhodovacími právomocami, keďže je jedinou inštitúciou, ktorej členovia sú volení priamo občanmi Európskej únie; preto sa domnieva, že v prípade, keď Komisia nepredloží v lehote 12 mesiacov legislatívny návrh na základe iniciatívy, mali by mať organizátori iniciatívy po uplynutí dvanásťmesačnej lehoty možnosť obrátiť so žiadosťou na Európsky parlament, aby po zvážení iniciatívy uplatnil v súlade s článkom 225 Zmluvy o fungovaní Európskej únie právo na požiadanie Komisie o predloženie príslušného právneho návrhu;

**I.** **vyjadruje**

nesúhlas s tým, že sa novým návrhom nariadenia v článku 24 predlžuje doba predkladania správy o uplatňovaní tohto nariadenia z troch na päť rokov a navrhuje ponechať súčasný stav;

**J. ukladá**

predsedovi výboru

informovať predsedu Národnej rady Slovenskej republiky a ministra zahraničných vecí a európskych záležitostí Slovenskej republiky o výsledku rokovania výboru.

**Edita Pfundtner Ľuboš Blaha**

**Peter Osuský** predseda výboru

overovateľ